Synkkä luku Kymenlaaksosta: Yli neljäsosa 18–24-vuotiaista ilman töitä tai koulua

Vuoden 2016 tilastojen mukaan 27 prosenttia kymenlaaksolaisista nuorista aikuisista ei ole töissä eikä koulussa.

Kymenlaaksossa 27 prosenttia nuorista aikuisista on joko ilman töitä tai opiskelupaikkaa. Koko Suomessa vastaava luku on 19 prosenttia.­

Kymenlaaksolaiset nuoret aikuiset käyvät töissä ja saavat koulutusta harvemmin kuin muut. Tieto ilmenee Tilastokeskuksen työssäkäyntitilastoista (2016).

Tilasto kertoo, että peräti 27 prosenttia eli 3 310 Kymenlaaksossa asuvasta 12 460 nuoresta oli työn ja koulutuksen ulkopuolella 2016, kun nuoriksi määriteltiin 18–24-vuotiaat. Osa heistä oli työttömiä, osa eläkkeellä tai muuten työvoiman ulkopuolella.

Vastaava valtakunnallinen luku on 19 prosenttia. Kymenlaakson osuus työtä ja koulutusta vailla olevista on 2011–2016 ollut suurempi kuin missään muussa maakunnassa. Osuus on pienin Pohjanmaalla, jossa työttömiä oli työvoimasta 12 prosenttia.

Tilastokeskuksen vuoden 2017 lopussa julkaisemien tietojen mukaan työttömyys on kaikkiaan laskenut eniten Satakunnassa, Pirkanmaalla ja Keski-Suomessa. Heinäkuussa 2017 julkaistujen tietojen mukaan nuorten (15–24-vuotiaiden) työttömyysaste eli työttömien osuus työvoimasta oli 11,7 prosenttia eli 2,6 prosenttiyksikköä pienempi kuin vuotta aiemmin.

Jutun ingressiä on muokattu 16.2. kello 16.25. Toisin kuin siinä aiemmin luki, 27 prosenttia kymenlaaksolaisista nuorista aikuisista ei ole työvoiman ulkopuolella, vaan he eivät ole töissä eivätkä koulutuksessa.